क्षमा राव
पण्डिता क्षमाराव (4 जुलाई 1890 - 22 अप्रैल 1954) एक संस्कृत विदुषी थीं जिन्होंने संस्कृत साहित्य में नूतन विधाओं तथा विषयवस्तु का अवतरण किया। वे गार्गी एवं मैत्रेयी की परम्परा को आगे बढाने वाली संस्कृत कवयित्री हैं। उन्होंने कथाओं को भी पद्य में लिखा। चरित काव्य के अन्तर्गत उन्होंने तुकारामचरित, रामदासचरित तथा ज्ञानेश्वरचरित का ग्रथन किया। गांधी जी के सत्याग्रह से प्रभावित होकर उन्होंने 'सत्याग्रहगीता' नामक महाकाव्य की रचना की जो १९३२ में पेरिस से प्रकाशित हुआ। अपने पिता की जीवनी लेखन से पण्डिता क्षमा ने संस्कृत साहित्य में नई विधा का सूत्रपात किया। पण्डिता क्षमा राव का जन्म 4 जुलाई 1890 को महाराष्ट्र के एक विद्वत्परिवार में हुआ था। दुर्भाग्य से तीन वर्ष की अल्प आयु में ही उनको पितृ-वियोग सहना पड़ा। पिता की मृत्यु के पश्चात् क्षमा का बचपन अपनी चाची के घर घोर कष्टों और अभावों में बीता। प्रतिकूल परिस्थितियों के होते हुए भी मेधाविनी क्षमा 10 वर्ष की आयु से ही संस्कृत और अंग्रेजी में कविताएंँ लिखने लगी थी। 20 वर्ष की आयु में उनका विवाह प्रसिद्ध चिकित्सक डॉ. राघवेन्द्र राव के साथ हो गया। 1911 में पति के साथ यूरोप-भ्रमण के दौरान उन्होंने अंग्रेजी, फ्रेंच और जर्मन भाषाओं का अभ्यास किया, पाश्चात्य संगीत, पियानो-वादन और टेनिस में प्रवीणता प्राप्त की। यूरोप की संस्कृति को निकट से जानकर अंग्रेजी भाषा में उत्तम साहित्य की रचना की। वे यूरोप के अनेक विद्वानों और साहित्यकारों के सम्पर्क में आईं|